送張子敬湖南宣慰司都事
作者：方回
朝代：宋

paragraphs: 湘水綠，湘山青。
南衡嶽，北洞庭。
太微翼軫相緯經。
上直長沙老人星，其下潭府甲南溟。
有芷彌岸蘭彌汀，騷人墨客紉芳馨。
丹砂黄金翡翠翎，日中百賈喧雷霆。
艷舞皓歌酣旗亭，王宮細腰誇娉婷。
如斗如蜜餐楚萍，誰其能賦弔獨醒。
厥今宣幕小朝廷，如君人物猶典刑。
可振儒鐸鳴道鈴，無使斯文淪晦冥。
南軒大名揭南斗，南軒舊軒無恙否。
君能一出扶顛手，亦足與之同不朽。